སྲིད་པ་འཁོར་བ་ཞེས་པ་རྒྱུན་གྱི་སྒང་ནས་བསམ་བློ་གཏོང་རྒྱུ་ཞིག་རེད།རྒྱུན་དང་འབྲེལ་བ་ཡོད་པ་ཞིག་རེད།རྒྱུན་ལ་བསམ་བློ་གཏོང་སྐབས་དུས་དང་འབྲེལ་བ་ཡོད་པ་རེད།དུས་ལ་བསམ་བློ་གཏོང་དུས་མ་བརྟག་མ་དཔྱད་པའི་སྐབས་ལ་འདས་པའི་དུས་དང༌།མ་འོངས་པའི་དུས།ད་ལྟ་བའི་དུས་ཞེས་བསྐལ་པ་ལ་སྦྱར་ཆོག་གི་རེད།ལོ་ལ་སྦྱར་ཆོག་གི་རེད།ཟླ་བ་ལ་སྦྱར་ཆོག་གི་རེད།ཆུ་ཚོད་ལ་སྦྱར་ཆོག་གི་རེད།ཕར་བསམ་བློ་ཞིབ་ཕྲ་བཏང་ན་ད་ལྟ་བ་ཟེར་བ་ཞིག་རྙེད་རྒྱུ་ཡོད་མ་རེད།ལོ་ད་ལྟ་བ་ཞེས་སྤྱི་ཡོངས་ཀྱིས་ལབ་པ་མ་གཏོགས་ཟླ་བའི་སྒང་ལ་འགྲོ་དགོས་པ་རེད།དེ་བཞིན་ཟླ་བ་ད་ལྟ་བ་ཞེས་པ་སྤྱི་ཡོངས་ཀྱིས་ལབ་པ་མ་གཏོགས།ཞིབ་ཚགས་པོའི་སྒང་ལ་ཕྱིན་པ་ཡིན་ན་ཞག་གི་སྒང་ལ་འགྲོ་དགོས་རེད།ཆུ་ཚོད་སྒང་ལ་འགྲོ་དགོས་རེད།སྐར་མའི་སྒང་ལ་འགྲོ་དགོས་རེད།སྐར་ཆའི་སྒང་ལ་འགྲོ་དགོས་རེད།